訊囚
作者：唐庚
朝代：宋

paragraphs: 參軍坐廳事，據案嚼齒牙。
引囚到庭下，囚口爭喧嘩。
參軍氣益振，聲厲語更忉。
自古官中財，一一民膏血。
爲吏掌管鑰，反竊以自私。
人不汝誰何，如摘頷下髭。
事老惡自彰，証佐日月明。
推窮見毛脉，那可口舌爭。
有囚奮然出，請與參軍辨。
參軍心如眼，有睫不自見。
參軍在場屋，薄薄有聲稱。
只今作參軍，幾時得騫騰。
無功食國禄，去竊能幾何。
上官乃容隱，曾不加譴訶。
囚今信有罪，參軍宜揣分。
等是爲貧計，何苦獨相困。
參軍噤無語，反顧吏卒嗟。
包裹琴與書，明日吾歸休。